ЧРЕЗ ПРЕДСЕДАТЕЛЯ

НА НАРОДНОТО СЪБРАНИЕ

ДО

МИНИСТЪРА НА

ВЪНШНИТЕ РАБОТИ

Г-Н КРИСТИЯН ВИГЕНИН

**В Ъ П Р О С**

от д-р Даниела Дариткова-Проданова

народен представител от ПГ на ПП ГЕРБ

На основание чл. 90, ал. 1 от Конституцията на Република България и чл. 89 от Правилника за организацията и дейността на Народното събрание, внасям въпрос

ОТНОСНО: Актуално състояние и възможности за изграждане на пътна връзка Димарио – Ехинос и реализиране на трансграничен преход по направлението Пловдив – Смолян – Рудозем - Ксанти

**УВАЖАЕМИ ГОСПОДИН ВИГЕНИН,**

 Въпросът за реализирането на транспортна връзка и осигуряване на преминаване по направлението Пловдив – Смолян – Рудозем – Ксанти има дългогодишна история. На база съвместната работа на междуправителствено равнище имаше очакване трансграничната връзка да се реализира на края на миналото столетие. След изтичане на настоящия настоящ период 2007-2013г. се очертава сериозно забавяне и няма индикации за положително решение от страна на гръцкото правителство. Това е на фона на инвестирани сериозни средства за инфраструктура от наша страна. Въпреки подписаната и ратифицирана Спогодба между Правителствата на Република България и Република Гърция за откриване на три нови гранични контролно-пропускателни пункта и пътни връзки между двете страни, ратифицирана със закон, приет от 37-мото Народно събрание на 28.03.1996г., все още при Елидже няма работеща трансгранична инфраструктура от гръцка страна. Нееднократно е констатирано, че връзките и желанието за партньорство между местните общности и институции, изпреварва реализирането на необходимите стъпки от централните власти. Очакванията на избирателите от Смолянска област имат и конкретни икономически измерения, тъй като се касае за регион със сериозни социално-икономически проблеми, отварянето на границата при Рудозем би способствало развитието на туризма и ще има подчертан икономически и антикризисен ефект за двете съседни страни.

В тази връзка моите въпроси са:

Какво е актуалното състояние на преговорите за реализиране на граничен контролно-пропускателен пункт Рудозем – Димарио?

Има ли политическа воля правителството да изгради ясна позиция със срокове и пътна карта, която да предложи на гръцката страна за намиране на ефикасно и бързо решение за отваряне на границата при Рудозем?

На основание чл. 90, ал. 1 от Правилника за организацията и дейността на Народното събрание, моля отговорът да бъде в **писмен** вид.

 Народен представител:

София

23.01.2014 г.